Vilniaus labdarybės draugijos koplyčia

Vilniaus labdarybės draugijos koplyčia – buvusi koplyčia Vilniuje, senamiestyje. Priklauso Vilniaus labdarybės draugijos pastatų kompleksui. Ji iš kiemo pusės sujungta su Draugijos rūmais, pratęsiančiais Vilniaus ir Labdarių gatvių kampinį užstatymą.

2003 m. koplyčia įrašyta į Kultūros vertybių registrą.

Vilniaus labdarybės draugija buvo įkurta 1807 m. Vilniaus vyskupo Jono Nepomuko Kosakovskio ir Vilniaus universiteto profesoriaus Jozefo Franko pastangomis. Draugijos pastatų statybai Nesvyžiaus kunigaikštis Dominykas Jeronimas Radvila suteikė žemės sklypą su ten buvusių apleistų rūmų liekanomis. Gautoje ir vėliau įsigytose valdose XIX-XX a. pirmojoje pusėje labdarybės draugija pasistatė pastatų prieglaudoms, dirbtuvėms, koplyčiai, ligoninei, mokyklai, butams. Pastatai draugijai priklausė iki jos panaikinimo 1940 m.

Labdarybės draugijos koplyčia pastatyta XIX a. 4-ajame dešimtmetyje. Fundatoriais buvo broliai Vaitiekus ir Steponas Puslovskiai. Po II Pasaulinio karo koplyčios vidus kelis kartus perplanuotas. Koplyčios  interjeras sunaikintas XX a. antrojoje pusėje, pastatą pertvarkant į knygų prekybos sandėlį.

Priekiniame, pietiniame koplyčios fasade pristatytas vienaukštis kvadratinio plano prieangis su trikampiu frontonu (manoma, pristatytas vėliau, iki 1926 m.). Virš koplyčios pietinio fasado trikampio frontono iškyla nedidelė rustuota varpinė su dvišlaičiu stogeliu. Joje išlikęs skersinis varpo tvirtinimui. Koplyčios pastato paskirtį taip pat išduoda fasado detalė frontone – timpanas, papuoštas reljefine „Apvaizdos akimi“. Kampiniai koplyčios piliastrai su antablemento juosta išsidėstę visu pastato perimetru. Horizontali stačiakampio profilio tarpaukštinė trauka įrengta visu pastato perimetru. Mūro cokolis – su pamatu ir rūsio sienomis.

Vidaus kapitalinė siena šiaurinėje dalyje skyrė buvusią zakristijos patalpą. Pastate išlikę kolonos ir piliastrai, jų fragmentai. Dauguma langų pakeisti plastikiniais.

 Šaltiniai 

 Nuorodos 
 Vilniaus labdarybės draugijos pastatų kompleksas autc.lt
 Tuščias istorinis pastatas mena linksmybes lrytas.lt 2017-09-24

Kategorija:Vilniaus koplyčios
Kategorija:Vilniaus senamiestis
Kategorija:Lietuvos labdaros organizacijos